Κρατικές ενισχύσεις - Γαλλία

(Άρθρα 87 έως 89 της συνθήκης για την ίδρυση της Ευρωπαϊκής Κοινότητας)

Ανακοίνωση της Επιτροπής κατ' εφαρμογή του άρθρου 88 παράγραφος 2 της συνθήκης ΕΚ προς τα κράτη μέλη και άλλα ενδιαφερόμενα μέρη

Κρατική ενίσχυση C 24/02 (πρώην N 635/2001) - PSA/Ford Douvrin

(2003/C 8/03)

(Κείμενο που παρουσιάζει ενδιαφέρον για τον ΕΟΧ)

Με την επιστολή που ανατυπώνεται κατωτέρω, με ημερομηνία 6 Νοεμβρίου 2002, η Επιτροπή κοινοποίησε στη Γαλλία την απόφασή της να τερματίσει τη διαδικασία του άρθρου 88 παράγραφος 2 της συνθήκης ΕΚ.

"Με επιστολή της 1ης Οκτωβρίου 2001, οι γαλλικές αρχές κοινοποίησαν την προαναφερόμενη ενίσχυση στην Επιτροπή. Στις 5 Νοεμβρίου 2001, η Επιτροπή ζήτησε συμπληρωματικές πληροφορίες και οι γαλλικές αρχές απάντησαν στο αίτημα αυτό με επιστολή της 29ης Ιανουαρίου 2002.

Στις 27 Μαρτίου 2002, η Επιτροπή αποφάσισε να κινήσει τη διαδικασία του άρθρου 88, παράγραφος 2 της συνθήκης ΕΚ σχετικά με την εν λόγω ενίσχυση.

Η απόφαση για την κίνηση της διαδικασίας δημοσιεύθηκε στην Επίσημη Εφημερίδα των Ευρωπαϊκών Κοινοτήτων(1) και οι τρίτοι ενδιαφερόμενοι κλήθηκαν να υποβάλουν τις παρατηρήσεις τους. Η Επιτροπή δεν έλαβε παρατηρήσεις μετά τη δημοσίευση της απόφασης.

Με επιστολή της 24ης Σεπτεμβρίου 2002, η Γαλλία απέσυρε την κοινοποίηση της ενίσχυσης.

Η Επιτροπή σημειώνει ότι, σύμφωνα με το άρθρο 8 του κανονισμού (ΕΚ) αριθ. 659/1999 του Συμβουλίου(2), το κράτος μέλος δύναται να αποσύρει την κοινοποίησή του προτού η Επιτροπή λάβει απόφαση σχετικά με την ενίσχυση. Στις περιπτώσεις που η Επιτροπή έχει ήδη κινήσει την επίσημη διαδικασία έρευνας, τίθεται τέρμα στη διαδικασία αυτή.

Συνεπώς, η Επιτροπή αποφάσισε να τερματίσει την επίσημη διαδικασία έρευνας η οποία κινήθηκε κατ' εφαρμογή του άρθρου 88 παράγραφος 2 της συνθήκης ΕΚ σχετικά με την εν λόγω ενίσχυση δεδομένου ότι η Γαλλία απέσυρε τη σχετική κοινοποίηση.

Σε περίπτωση που οι γαλλικές αρχές θελήσουν να χορηγήσουν ενισχύσεις για το σχέδιο PSA/Ford στο Douvrin προ της 31ης Δεκεμβρίου 2002 θα πρέπει να τις κοινοποιήσουν προηγουμένως στην Επιτροπή. Από 1ης Ιανουαρίου 2003, τίθεται σε ισχύ το νέο πολυτομεακό πλαίσιο για τις ενισχύσεις περιφερειακού χαρακτήρα για μεγάλα επενδυτικά σχέδια, το οποίο εγκρίθηκε από την Επιτροπή στις 13 Φεβρουαρίου 2002. Βάσει του πλαισίου αυτού, η ανώτατη ένταση ενίσχυσης για τις περιφερειακές επενδυτικές ενισχύσεις στον τομέα της αυτοκινητοβιομηχανίας (όπως προσδιορίζεται στο παράρτημα Γ του πλαισίου), ισούται με το 30 % του αντίστοιχου ανώτατου ορίου για τις περιφερειακές ενισχύσεις όταν οι ενισχύσεις αυτές χορηγούνται δυνάμει ενός εγκεκριμένου καθεστώτος ενισχύσεων για σχέδια των οποίων οι επιλέξιμες δαπάνες υπερβαίνουν τα 50 εκατ. ευρώ ή για τα οποία χορηγείται ενίσχυση το ποσό της οποίας, εκφρασμένο σε ακαθάριστο ισοδύναμο επιδότησης, υπερβαίνει τα 5 εκατ. ευρώ. Οι κανόνες αυτοί θα ισχύσουν μέχρι την ημερομηνία κατά την οποία θα τεθεί σε ισχύ ο κατάλογος των τομέων που αναφέρεται στο σημείο 31 του πολυτομεακού πλαισίου. Για να εξασφαλισθεί διαφάνεια και να καταστεί δυνατή η άσκηση αποτελεσματικού ελέγχου, τα κράτη μέλη καλούνται να παράσχουν στην Επιτροπή τις απαιτούμενες πληροφορίες βάσει του εντύπου που περιλαμβάνεται στο παράρτημα Α του πολυτομεακού πλαισίου."

(1) ΕΕ C 102 της 27.4.2002, σ. 28.

(2) Κανονισμός (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 83 της 27.3.1999, σ. 1).